CELEX: 32017D0177
Language: hu
Date: 2017-01-31 00:00:00
Title: A Bizottság (EU) 2017/177 végrehajtási határozata (2017. január 31.) a „Borostyán” árufuvarozási folyosó létrehozásáról szóló közös javaslatnak a 913/2010/EU európai parlamenti és tanácsi rendelet 5. cikkének való megfeleléséről (az értesítés a C(2017) 141. számú dokumentummal történt)

2.2.2017   
            
            
               HU
            
            
               Az Európai Unió Hivatalos Lapja
            
            
               L 28/69
            
         A BIZOTTSÁG (EU) 2017/177 VÉGREHAJTÁSI HATÁROZATA
   (2017. január 31.)
   a „Borostyán” árufuvarozási folyosó létrehozásáról szóló közös javaslatnak a 913/2010/EU európai parlamenti és tanácsi rendelet 5. cikkének való megfeleléséről
   
      
         (az értesítés a C(2017) 141. számú dokumentummal történt)
      
   
   (Csak a lengyel, a magyar, a szlovák és a szlovén nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a versenyképes árufuvarozást szolgáló európai vasúti hálózatról szóló, 2010. szeptember 22-i 913/2010/EU európai parlamenti és tanácsi rendeletre (1) és különösen annak 5. cikke (6) bekezdésére,
   mivel:
   
               (1)
            
            
               A 913/2010/EU rendelet 5. cikkének (5) bekezdésének megfelelően Magyarország, a Lengyel Köztársaság, a Szlovák Köztársaság és a Szlovén Köztársaság vasúti közlekedésért felelős minisztériumai 2016. április 7-én szándéknyilatkozatot juttattak el a Bizottsághoz. A szándéknyilatkozat tartalmazta a „Borostyán” árufuvarozási folyosónak az említett négy ország területén való létrehozásáról szóló javaslatot.
            
         
               (2)
            
            
               A Bizottság a 913/2010/EU rendelet 5. cikke (6) bekezdésének megfelelően megvizsgálta a javaslatot, és úgy véli, hogy az megfelel a rendelet 5. cikkének az alábbi okokból.
            
         
               (3)
            
            
               A javaslatban figyelembe vették a rendelet 4. cikkében előírt kritériumokat. A javasolt több mint három tagállam területén áthaladó árufuvarozási folyosó megkönnyíti az összeköttetést a Szlovén Köztársaságban lévő adriai-tengeri kikötők, valamint a Magyarország és a Szlovák Köztársaság területén a Duna mentén lévő belvízi kikötők között. Javítja továbbá az érintett tagállamokban a nagyobb intermodális vasúti-közúti terminálokkal való összeköttetést és közvetlen árufuvarozási útvonalat biztosít az Alpoktól keletre. Elősegítheti a vasúti forgalmat Szerbiával és potenciálisan javíthatja az EU keleti határán, valamint az Európát és Ázsiát összekötő szárazföldi útvonalhálózaton áthaladó vasúti forgalmat is.
            
         
               (4)
            
            
               Ezen túlmenően, a „Borostyán” árufuvarozási folyosót támogató piaci tanulmányok azt mutatják, hogy a javasolt útvonalon fennáll a forgalomra vonatkozó igény, beleértve a Koper tengeri kikötője és a hátország közötti, Nyugat-Magyarországon áthaladó forgalmat, valamint a Lengyelország, Szlovákia és Magyarország keleti régiója közötti forgalmat. A tanulmányok a modális váltás és a folyosón átmenő forgalom növekedésének lehetőségét mutatják.
            
         
               (5)
            
            
               Az érintett pályahálózat-működtetők teljes támogatásukról biztosították a vasúti árufuvarozási folyosó tervét és a szándéknyilatkozat szerint a potenciális kérelmezők kifejezték érdeklődésüket a folyosó használata iránt.
            
         
               (6)
            
            
               Az e határozatban előírt intézkedések összhangban vannak a 913/2010/EU rendelet 21. cikke alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A „Borostyán” árufuvarozási folyosó létrehozásáról szóló, 2016. április 7-én érkezett szándéknyilatkozat, amelyet Magyarország, a Lengyel Köztársaság, a Szlovák Köztársaság és a Szlovén Köztársaság vasúti közlekedésért felelős minisztériumai küldtek a Bizottság részére, és amely a Koper – Ljubljana –/Zalaszentiván – Sopron/Csorna –/(magyar-szerb határ) – Kelebia – Budapest –/– Komárom – Leopoldov/Rajka – Pozsony – Žilina – Katowice/Krakkó – Varsó/Łuków – Terespol – (lengyel-belorusz határ) útvonalat javasolja a „Borostyán” árufuvarozási folyosó fő útvonalaként, megfelel a 913/2010/EU rendelet 5. cikkének.
   2. cikk
   Ennek a határozatnak Magyarország, a Lengyel Köztársaság, a Szlovák Köztársaság és a Szlovén Köztársaság a címzettjei.
   
      Kelt Brüsszelben, 2017. január 31-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 276., 2010.10.20., 22. o.